Særp Tropez

***Særp Tropez*** er et vandreteater lagt opp som en triologi av forestillinger i forlatte bygninger i Sarpsborg fra 2023 til 2025. Mens den første forestillingen foregikk i et nedlagt fengsel ved Kurland, var del to i en nedlagt pappfabrikk på Valaskjold, og siste del skal skje på et foreløpig ukjent sted i østre del av sentrum. Skaper og regissør er Cici Henriksen. Totalt er det solgt over 3 000 billetter fordelt på mer enn 30 forestillinger. Henriksens visjon med triologien er å lage teater som rører og engasjerer de som vanligvis ikke liker teater. Regissøren omtaer forestillingene som "interaktive og stedsspesifikke". Handlingen i forestillingene har med byggenes historie å gjøre, og langs løypa tilskuerne må gå havner skuespillerne ofte i dialog med publikum.
## Del 1: Fengselet
Etter at Sarpsborg fengsel ironisk nok ble besluttet nedlagt grunnet dårlige rømningsveier, ble det like ironisk nok også lange køer for å komme inn i fengselet da Særp Tropez |Fengselet| ble satt opp for fulle hus der. Fire ekstraforestillinger ble utsolgt på 30 sekunder, og det gikk forestillinger helt fra november 2023 til januar 2024. Forestillingen ble nominert til Heddaprisen for beste regi, etter å ha fått Aftenpostens anmelder til å bli så oppslukt at han angivelig misset siste tog hjem. Del 2 av triologien toppet derfor Aftenpostens liste over teateranbefalinger for 2024.

Sarpsborg fengsel var et høyrisikofengsel beliggende midt mellom bryggeriet Borg og parken ved Sarpsborg stasjon. Forestillingen tok tilskuerne med bak murene hvor de fikk et innblikk i tanker, drømmer og mareritt blant innsatte og ansatte. Under dekke av at det var åpen dag i fengselet, ble tilskuerne geleidet fra celle til celle i små grupper med hver sin guide. Forestillingen varte i 2,5 timer og gikk også innom rom som besøksrommet, radiostudioet, fengselslegens kontor og luftegården. Fengelet besto av to etasjer med totalt 25 fengselsceller. Noe av det spesielle med forestillingen, var at folk sjelden får anledning til å se innsiden av et ekte fengsel med mindre de må. Som en del av forestillingen ble publikum tilbudt kjeks av en fange, og deltok på en fest med med administrasjonen. 

## Del 2: Pappen
Triologiens andre del spilles i oktober og november 2024. Premieren ble utsolgt på tre minutter, og to døgn senere var alle de 900 billettene solgt. Senere ble kapasiteten økt kraftig, med flere billetter per forestilling og flere forestillingskvelder. Likevel ble nesten alle de 14 første forestillingene utsolgt.  

Forestillingen består av over 2 km gange i og rundt den 60 000 kvadratmeter store, nedlagte Peterson-fabrikken, i sin tid kjent som Sarpsborg Pap- og Papirindustri AS. Lokalene er mørklagte og ribbet etter at de siste ansatte sluttet i 2021, og publikum går delt opp i mindre grupper og opplever ulike varianter av teaterstykket avhengig av hvilken gruppe de går med. 

Pappen er en ferd gjennom ruinene, der det diktes om øyeblikk fra fabrikkens levetid, mens man vandrer gjennom haller, kontorer og maskinrom og tar del i en familiekrønike. Mens løypa publikum skal gå var stramt regissert i del 1 av triologien, inneholder del 2 en fase der publikum "slippes fri" til å oppsøke de scenene de måtte ønske. Det krevdes et stort antall statister og brannvakter siden Pappen var fordelt på en rekke rom rundt i den store, fraflyttede bygningen, og deltakere fra amatørteateret Sarpsborg teaterlag samt et stort antall ungdommer var blant de over 100 krediterte på forestillingens nettside.

## Anmeldelser
 *«*Særp Tropez *handler om makt og menneskeskjebner. […] vi er ikke så ulike, vi mennesker. Et ekte menneskemøte, eller en virkelig god teaterforestilling, kan skape sterk erkjennelse av akkurat dét.»*

 —Mariken Lauvstad, Klassekampen, 20.11.2023*«Denne forestillingen gir for meg et svar på det evige spørsmålet om hvorfor kultur er viktig. [Vi] får innsikt på et mellommenneskelig plan og en dypere forståelse av at livet fort kunne sett annerledes ut for mange av oss, hadde ikke tilfeldighetene bikket vår vei.»*

—Halvor Titlestad, Sarpsborg Arbeiderblad, 28.11.2023*«Hver vogn er designet til minste detalj – og skuespillerne går aldri ut av karakter, selv når de er alene. Det gjør dette universet nærmest uendelig, noe som fascinerer meg dypt.»*

—Per Christian Selmer-Andersen, Aftenposten, 4.10.2024*«Overværer du Særp Tropez Pappen så blir du med på en helt unik oppsetting – ikke bare lokalt i Sarpsborg, men jeg vil tro også nasjonalt.»*

—John Johansen, Sarpsborg Arbeiderblad, 4.10.2024 *«Cici Henriksen og hennes kunstneriske team har lyktes i å gjøre såkalt eksperimentell scenekunst til en lokal publikumsmagnet. At «Særp Tropez» har blitt så populært i Sarpsborg som det har blitt, kan ikke kalles annet enn en bragd. Forestillingen er et stjerneeksempel på hvilken synergi teater og kunst kan skape i et lokalsamfunn.»*

—Mariken Lauvstad, Klassekampen, 7.10.2024 *«Storslagent og folkenært opplevelsesteater»*

—Hanne Ramsdal, Norsk Shakespearetidsskrift, 10.10.2024

## Nominasjoner

* Heddaprisen 2024 – beste regi: **Cici Henriksen og Erik Schøyen** for *Særp Tropez | Fengselet* (i samarbeid med manusgruppen og skuespillerne)

## Øvrige medvirkende
* **Inspisient:** Tina Aas (del 2, med produksjonsassistent Rina Henriksen fra del 1 som assistent)
* **Produksjonsleder:** Ronja Kløver
* **Produsent**: Cici Henriksen (del 1), Malin Østli (ØIT, del 2)
* **Kostymeansvarlig:** Hege Hvitsten (del 2)
* **Rekvisittkoordinator:** Wanja Engdal (del 2)
* **Brannvaktsansvarlig**: Cathrine Brynildsen (del 2)
* **Scenografi**: Audun Fagervold Hansen og Rina Henriksen (del 1 og 2), Trine Mathisen og Hanna Fauske (del 1), Morten Bendiksen (del 2, med scenografteamet Patrick Berglund, Kenneth Lorentsen, Håvard Batman, Eivind Guldteig, Hans Petter Bredholt, Rune Nilsen og Vanja Engdal)
* **Teknikk:** Daniel Grinden (lystekniker, del 1), Øyvind Andresen og Simon Mørland (lysteknikere, del 2), Thomas Olsen (handyman), Nina Høm (brannkonsulent, del 2)
* **Markedsføring:** Patrik Stenseth (del 1), Hilde Marthinsen (del 2), Ida Willassen (kommunikasjon/PR, del 2) Morten Bendiksen (foto), Eilif Fjeld Teisbo (logo), Sebastian Kløver (grafisk design, del 2).
* **Regnskap:** Mari-Anne Andersen

## Eksterne lenker

* Særp Tropez, Østfold Internasjonale Teater

## Referanser